ടെലികോം രംഗത്തും സാന്നിധ്യമുറപ്പിക്കാൻ യോഗാ ഗുരു ബാബാ രാംദേവ് . പതഞ്ജലിയുമായി സഹകരിച്ച് കേന്ദ്ര സർക്കാർ സ്ഥാപനമായ ബിഎസ്എൻഎൽ ആണ് പതഞ്ജലി സിം കാർഡുകൾ പുറത്തിറക്കുന്നത് . ‘സ്വദേശി സമൃദ്ധി കാർഡ്’ എന്നാണ് സിമ്മിന്റെ പേര് . ആകർഷകമായ ഓഫറുകളാണ് സിം ഉപഭോക്താക്കൾക്കായി ഈ കാർഡിൽ ലഭിക്കുക . ഈ സിം കാർഡ് ഉപയോഗിക്കുന്നവർക്ക് പതഞ്ജലി ഉൽപ്പന്നങ്ങൾ വാങ്ങുമ്പോൾ 10 % ഇളവ് ലഭിക്കും . 144 രൂപയ്ക്ക് റിചാർജ്ജ് ചെയ്യുകയാണെങ്കിൽ രാജ്യത്ത് എവിടെ വേണമെങ്കിലും അൺലിമിറ്റഡായി കോൾ ചെയ്യാം . കൂടാതെ 2 ജിബി ഡാറ്റാ പായ്ക്കും 100 എസ്എംഎസ്സുകളും ഈ ഓഫറിനൊപ്പം ലഭിക്കും . ഇതു കൂടാതെ സിം ഉപഭോക്താക്കൾക്ക് 2.5 ലക്ഷം രൂപയുടെ ആരോഗ്യ ഇൻഷുറൻസും 5 ലക്ഷം രൂപയുടെ ലൈഫ് ഇൻഷുറൻസ് പരിരക്ഷയും ലഭിക്കും . വാഹന അപകടങ്ങളിൽ പരിക്ക് സംഭവിച്ചാൽ മാത്രമേ ഈ പണം ലഭിക്കുകയുള്ളു . തുടക്കത്തിൽ പതഞ്ജലി കമ്പനിയുടെ ജീവനക്കാർക്ക് മാത്രമാകും ഈ സിം കാർഡ് വാങ്ങുവാൻ സാധിക്കുക . അടുത്ത മാസത്തോട് കൂടി സിം പൊതുജനങ്ങൾക്കും പ്രാപ്യമാകും . രാജ്യത്തെ ബിഎസ്എൻഎല്ലിന്റെ 5 ലക്ഷം കൌണ്ടറുകളിൽ സ്വദേശി സമൃദ്ധി കാർഡ് വിൽപ്പനയ്ക്കെത്തിക്കുവാനാണ് കമ്പനികളുടെ തീരുമാനം .